b'\n_START_ARTICLE_\nWidia\n_START_PARAGRAPH_\nWidia je zelo trda kovinska zlitina (trdina volframov karbid z dodatkom kobalta izdelana po postopku pra\xc5\xa1ne metalurgije), ki so jo v 30. letih 20. stoletja proizvedli v tovarni Krupp v Nem\xc4\x8diji. Ime je izbral sam tovarnar Krupp, ki ga je izpeljal iz besed\xc2\xa0\xc2\xbbWie Diamant\xc2\xab\xc2\xa0(slovensko kot diamant), kar opozarja na njeno trdoto.\n_START_SECTION_\nPomembnost te kovine\n_START_PARAGRAPH_\nKovina je pomembna zlasti na podro\xc4\x8dju orodjarstva, kjer omogo\xc4\x8da hitro in dolgotrajno rezanje drugih kovin in tudi nekovinskih materialov. Danes se v strojni\xc5\xa1tvu uporablja po celem svetu v velikih koli\xc4\x8dinah. V \xc4\x8dasu njenega nastanka pa je bila zelo draga, saj je bila dvakrat dra\xc5\xbeja od zlata in so si jo lahko privo\xc5\xa1\xc4\x8dili le bogati proizvajalci orodij. Leta 1928 je Krupp prodajal 1 angle\xc5\xa1ki funt te kovine za 500 dolarjev, izdeloval pa je le eno tono te kovine na mesec. Krupp je dr\xc5\xbeal dolgo monopol nad proizvodnjo in prodajo te kovine. Kljub tako visokim cenam so tovarnarji kupovali to kovino, saj je omogo\xc4\x8dala zvi\xc5\xa1anje proizvodnje istih strojev do 400\xc2\xa0%. Najve\xc4\x8d te kovine so v poznih 30. letih pokupili ameri\xc5\xa1ki tovarnarji.'